૨૩ વર્ષીય રાહુલ તેવટિયા હરિયાણાનો જમણેરી સ્પિનર છે. તે અત્યાર સુધી પ્રથમ શ્રેણીના ક્રિકેટમાં કુલ પાંચ મેચ રમ્યો છે, જેમાં તેણે કુલ આઠ વિકેટ ઝડપી છે. આ ઉપરાંત તે સારો ડાબોડી બેટ્સમેન પણ છે. ગઈ કાલની મેચમાં જ્યારે તેને બેટિંગ કરવા માટે અંતિમ ઓવર્સમાં તક મળી ત્યારે તેણે આઠ બોલમાં ત્રણ ચોગ્ગાની મદદથી અણનમ ૧૫ રનની ઇનિંગ્સ રમી નાખી હતી. તેવટિયા આ પહેલાં આઇપીએલ ટીમ રાજસ્થાન રોયલ્સનો હિસ્સો રહી ચૂક્યો છે. રાહુલને ૨૦૧૪માં રાજસ્થાન રોયલ્સે રૂ. ૧૦ લાખમાં ખરીદ્યો હતો. એ સિઝનમાં તેણે કુલ ત્રણ મેચ રમી અને બે વિકેટ ઝડપી હતી. ત્યાર બાદ ૨૦૧૫માં તેને ફક્ત એક મેચમાં રમવાની તક મળી. પછી રાજસ્થાન રોયલ્સ સસ્પેન્ડ થઈ અને ૨૦૧૬માં રાહુલને કોઈએ ખરીદ્યો નહીં. ૨૦૧૭ની હરાજીમાં પંજાબની ટીમે આ ખેલાડીને રૂ. ૨૫ લાખમાં ખરીદ્યો, પરંતુ પંજાબની ૧૧ મેચ પૂરી થયા બાદ તેને મેદાનમાં ઊતરવાની તક મળી અને આ તક રાહુલને ઝડપી લીધી.